Vat eers dié sonder rybewyse vas | Netwerk24
Vat eers dié sonder rybewyse vas
Deur Chris De Lange, George 27 Desember 2018 00:00
Die ANC het die afgelope amper 25 jaar herhaaldelik klinkklare bewys gelewer dat hy bloot 'n bevrydingsbeweging is. Van ordentlik regeer en deursigtige bestuur is feitlik nêrens 'n bewys nie.
Eskom, die SAL, Prasa, die SAID, gesondheidsdienste, polisiediens, onderwys . . . alles is 'n klaaglike mislukking. 'n Lys van instansies wat wél 'n sukses is (ás daar hoegenaamd enige is!), sal aansienlik korter wees.
Nou rybewyse . . . Liefen loof! Die wette wat hierdie onbeholpe lot uitgevaardig het, kan ensiklopedieë vul, maar dié wat suksesvol toegepas word, is gering.
Jare gelede is die standaardminibustaxi's met groter Quantum-bussies vervang en die belastingbetalers moes vir die gelag betaal. Die doel van net nóg 'n doodgebore droom was om "ons paaie veiliger te maak". Ja, en is dit die geval? Glad nie!
Die aantal Quantums (en die kleiner Toyotas) wat in ongelukke betrokke is, is duiselingwekkend! Die aantal passasiers wat in een ongeluk kan sterf, is verhoog.
Die aantal ongelukke op ons paaie is nie net as gevolg van drank of roekelose bestuur nie, maar daar is etlike duisende bestuurders wat hoegenaamd geen rybewys het nie.
Moenie krap waar dit nie jeuk nie. Sorteer eers die besit van 'n geldige rybewys uit en kom dán met 'n hertoetsing.